Ozeloten har en blekgul til blek rødgrå eller okerfarget grunnfarge, og pelsen er dekket av sorte prikker, rosetter og avlange flekker og markeringer. I buken er pelsen lysere, nærmest hvit, og markeringene blassere. Arten har relativt kraftig benstamme og store, men proporsjonale poter, med framlabber som er litt større enn baklabbene. Hanner veier vanligvis mer enn hunner, og regnskogsozeloter har en tendens til å være større enn de som lever i halvtørre habitater.